༼མ༽༄༅། །དཔལ་ས་ར་ཧའི་བསྟོད་པ་སོགས་བསྟོད་པ་དང་ཚོགས་བརྗོད་འགའ་ཞིག་བཞུགས།། སྭསྟི། དཔལ་ས་ར་ཧ་ལ་བསྟོད་པ། ཤཱཀྱའི་རྒྱལ་པོའི་གདུང་འཚོབ་པ། །རྒྱལ་སྲས་སྒྲ་གཅན་ཟིན་ཉིད་ལས། །རབ་བྱུང་བྲམ་ཟེ་སྒྲ་གཅན་འཛིན། །རིག་བྱེད་ནས་བྱུང་རིག་པའི་གནས། །མ་ལུས་མཐར་ཕྱིན་ཐུབ་པ་ཡི། །བསྟན་པ་རྫོགས་པར་འཛིན་ནུས་པ། །དགེ་སློང་གནས་བརྟན་འདུལ་བ་འཛིན། །ཆེན་པོར་གྱུར་ནས་ཡུན་རིང་དུ། །སངས་རྒྱས་བསྟན་པ་འཛིན་མཛད་པ། །ཁྱོད་ནི་སྟོན་པ་གཉིས་པ་མཆོག །ཀླུ་སྒྲུབ་ཀྱི་ཡང་བླ་མར་གྱུར། །ཤཱཀྱའི་རྒྱལ་པོའི་བསྟན་འདི་ལ། །སྔགས་ལ་ཞུགས་ནས་གྲུབ་པའི་ས། །བརྙེས་པ་ཀུན་གྱི་ཐོག་མར་ནི། །གྱུར་པ་ཡིན་ཞེས་ཀུན་ལ་གྲགས། །དེ་ནས་མདོ་དང་སྔགས་ཀྱི་ནི། །གཞུང་རྩོམ་མཛད་པོ་ཕལ་ཆེ་བའི། །སྲོལ་ཕྱེ་བསྟན་བཅོས་བརྩོམ་མཛད་པ། །ཀུན་གྱི་ཡང་ནི་ཐོག་མར་གྱུར། །དེ་ནས་འཆི་མེད་བདུད་རྩིའི་གནས། །ཕྱག་རྒྱ་ཆེན་པོའི་སར་བཞུགས་པ། །སྐྱེ་དང་འཆི་བ་མི་སྟོན་ཞིང་། །གཤེགས་དང་བཞུགས་རྩོམ་མི་མངའ་ཡང་། །རིག་པ་འཛིན་དང་མཁའ་ལ་སྤྱོད། །གང་དུ་ཡང་ནི་ཁྱོད་བཞུགས་ཤིང་། །གནས་གཞན་གང་དུའང་ཁྱོད་འབྱོན་པས། །རྣམ་འཕྲུལ་མཐའ་ཡས་བསམ་མི་ཁྱབ། །བསྟན་པ་འདི་ལ་ངེས་པའི་དོན། །ཐོས་དང་བསམ་པས་གསལ་མཛད་པ། །ཀླུ་སྒྲུབ་ཐོགས་མེད་ཀྱིས་ཕྱེ་བའི། །ཤིང་རྟའི་སྲོལ་གཉིས་བྱོན་ཇི་བཞིན། །བསྒོམ་པས་ཉམས་སུ་ལེན་པའི་ཚུལ། །གྲུབ་པ་དང་ནི་སྙིང་པོའི་སྐོར། །རྣམ་པ་གཉིས་ཞེས་མང་ལ་གྲགས། །སེམས་ཉིད་ཡིད་བཞིན་ནོར་བུ་མཆོག །རྣམ་པར་ཐར་པའི་སྒོ་གསུམ་གྱིས། །རིམ་པས་རྒྱས་བཏབ་ཤེས་རབ་ཅན། །གཞུང་རྩོམ་བྱེད་པོ་འགའ་ཡིས་ཀྱང་། །དབྱེ་བར་མ་ནུས་མན་ངག་གི །ལྡེ་མིག་མང་པོའི་འཕྲུལ་འཁོར་ལས། །གསལ་བར་ཕྱེ་ནས་མངོན་སུམ་དུ། །སྟོན་མཛད་ཁྱོད་ལ་ཕྱག་འཚལ་ལོ། །ཕུང་པོ་ཁམས་དང་སྐྱེ་མཆེད་ཅེས། །མངོན་པའི་ཆོས་སུ་གང་གྲགས་པ། །མ་གཏོགས་ཡུལ་གཞན་ཡོད་མིན་པར། །ཐག་ཆོད་བྱས་པའི་སྐད་ཅིག་ལ། །རྣམ་ཤེས་ཚོགས་བདུན་འཁོར་དང་བཅས། །ཡུལ་གང་ལ་ཡང་འཕྲོ་མིན་པར། །ནང་དུ་བསྡུས་པའི་དུས་དེ་ནས། །སེམས་ཉིད་ཡིད་བཞིན་ནོར་བུ་མཐོང་། །དེ་མཐོང་མོད་ལ་ལོང་བ་ཡི། །ཕྱག་དར་ཁྲོད་ནས་དེ་རྙེད་ལྟར། །མི་འབྲལ་མཆོག་ཏུ་གཅེས་བཟུང་བས། །སྐད་ཅིག་དེ་ལ་ཆོས་ཀྱི་དབྱིངས། །མཐའ་ཡོད་མིན་པའི་ཤེས་བྱ་ལ། །ཁྱབ་པར་མཐོང་བའི་མན་ངག་ཀུན། །གསལ་མཛད་དཔལ་ལྡན་ས་ར་ཧ། །སྤྱན་ཟུར་བསྒྲིམས་ནས་རང་གི་སེམས། །མདའ་སྙུག་ལྟ་བུར་སྲོང་བ་ཡི། །གར་མཛད་རང་གི་ཡེ་ཤེས་ལས། །གཞན་པའི་ཆོས་འགའ་མེད་གཟིགས་པ། །དེ་ཚེ་ཇི་ལྟ་ཇི་སྙེད་ཀྱི། །ཆོས་ཀུན་བདེ་བ་ཆེན་པོར་ནི། །རོ་གཅིག་གྱུར་པས་སྔགས་ཀུན་ལ། །ཐགས་ཐོགས་མེད་པར་མྱུར་དུ་ནི། །འཇུག་པའི་མན་ངག་སྟོན་མཛད་པ། །འཇིགས་མེད་ས་ར་ཧ་ཁྱོད་ཀྱིས། །ཆོས་ཀུན་ངོ་བོའི་སྟོང་པ་དང་། །རྒྱུ་ཡི་མཚན་མ་མེད་པ་དང་། །འབྲས་བུར་སྨོན་མེད་སྒོ་གསུམ་པོ། །མགྱོགས་པར་ཕྱེ་བས་ཡེ་ཤེས་ཀྱི། །རང་ཞལ་མཐོང་བ་དེ་ཚེ་ནི། །ཆོས་དང་གང་ཟག་ཏུ་རྨོངས་པའི། །གོ་སྐབས་འཇུག་པ་མ་ཡིན་ཏེ། །རྣམ་ཐར་སྒོ་གསུམ་རིམ་བཞིན་དུ། །འབྱེད་པ་སྔོན་དུ་སོང་ཕྱིར་རོ། །དེ་འདྲ་ཚེགས་ཆེན་ཡུན་རིང་པོས། །རྫོགས་པའི་སྦྱོར་བ་གོ་གྱུར་ནས། །རྟོག་བྲལ་ཉིད་ཀྱི་མཉམ་གཞག་ལས། །ལངས་པའི་དེ་མ་ཐག་རྗེས་སུ། །སོ་སོར་རྟོག་པའི་ཡེ་ཤེས་ཀྱིས། །ངོ་སྤྲོད་པས་ན་རྨོངས་ལས་གྲོལ། །མ་དག་སྣང་ཡུལ་ཕྱི་རོལ་རྒྱ་མཚོ་ཆེ། །དེ་མཐོང་རྣམ་ཤེས་གསེར་གྱི་རི་བདུན་པོ། །ཐམས་ཅད་འཛིན་མེད་ཡེ་ཤེས་རོལ་པའི་མཚོ། །རོ་གཅིག་སྟོན་མཛད་དཔལ་ལྡན་ས་ར་ཧ། །སྟོང་ཉིད་ཡེ་ཤེས་འབར་བའི་མདའ་གཅིག་གིས། །རྣམ་ཤེས་འདུས་པའི་ལྷ་མིན་དཔུང་གི་ཚོགས། །མཐའ་དག་མུན་པའི་གནས་སུ་གཉལ་ཟིན་པས། །ཡེ་ཤེས་དཔག་བསམ་འདོད་འཇོ་འདི་ན་དགེ །ཞེས་བྱ་བ་འདི་གྲུབ་པའོ།། །།མངྒ་ལཾ།།